Vorsm

Vorsm () om Venäman lidn Alalidnan agjan päivlaskmas. Se om Pavlovon ümbrikon palaks (rajonan lidnankund edel vn 2020 semendkud).

 Istorii 
Voräs'man tahond mainitase 14.-15. voz'sadoil. Eländpunkt mainitase ezmäižen kerdan vl 1588 kuti Vorsmankülä (). Sijaline mahuz om vägitoi, järg savi da savik, i 18. voz'sadaspäi pästtas raudasižid tegesid sijaližes soraudaspäi: raudad, veičed, luklod, tuikutimed, sabläd, medicinine instrument.

Vspäi 1926 Vorsm oli žilon statusanke (). Vl 1955 se sai lidnan statusad. Tehtihe NSTÜ:n veičiden enambust arni neciš lidnas: penenijoid veičid kulutajile, specialižid armijan täht, nevondkundaližile ohjandajile lahjaks. Pästtas veičid (kuz' edheotandad) da medicinižid ladlusid tähäsai. Vspäi 2014 mülütihe Vorsmad Venäman monolidnoiden nimikirjuteshe hüvänke socialiženke olendanke. Mugažo leibänedheotand radab.

 Geografijan andmused 
Lidn sijadase ümbrikon päivnouzmas, Kišm-jogen randoil ( 71 km pitte, Okan oiged ližajogi). Jogi läbitab Toskank-vezivaradint lidnan päivnouzmas (Vorsmanjärv, 1,26 km²).

Lähembaine lidn om ümbrikon Pavlovo-keskuz kümnes kilometras päivlaskmha avtotedme. Matkad Alauz'lidnhasai om 62 km pohjoižpäivnouzmha avtotedme. Vorsm-raudtestancii sijadase 15 km lodeheze lidnaspäi.

 Tobmuz 
Vorsman lidnankund oli olmas vll 2004−2020, lidn oli sen üks'jäižeks eländpunktaks.

Lidnankundan tobmuden pämez' oli sen Duman ezimez'. Vadim Šilin radoi Duman ezimehen. Lidnankundan Dum om tühjitadud vn 2020 sügüz'kuspäi. Lidnan Administracii om likvidiruidud vn 2021 vilukus. Sen jäl'gmäine pämez' oli Aleksandr Prokofjev (kül'mku 2015 — viluku 2021).

 Eläjad 
Vl 1931 žilon eläjiden lugu oli 6 300 ristitud. Vn 2010 Venäman rahvahanlugemižen mödhe lidnan eläjiden lugu oli 11 620 ristitud, vn 2021 — 10 162 ristitud. Kaik 10 589 eläjad oli lidnas vl 2017. Kaikiš suremb lidnan ristitišt oli 13 968 eläjad vl 1979.

Ortodoksižen hristanuskondan ühesa pühäpertidVorsman pühäpertid sobory.ru-saital.  oma kaičenus i saudud lidnas: Ostrovojezerskii Stroican naižjumalankodi (päjumalanpert', kaks' jumalanpertid, kaks' časounäd) i koume jumalanpertid, nellänz' jumalanpert' om udessündutamižes.

Lapsiden opendusen aluzkundad oma severz'-se päivkodid, kaks' keskškolad (nomer 1 i 2), lapsiden sädamižen keskuz, čomamahtoiden lapsidenškol. Nened valdkundaližed sportobjektad oma avaitud Vorsmas: fizkul'turine tervehtamižkompleks, kaks' štarglavut, futbolklub stadionanke. Professionaližen opendusen aluzkundad ratas lähembaižiš lidnoiš.

 Galerei 

 Homaičendad 

 Irdkosketused 
 Lidnan territorialižen palakundan i Pavlovon ümbrikon tobmuden pavlovo.nobl.ru-sait. 

Kategorii:Venäman lidnad
Kategorii:Eländpunktad kirjamišton mödhe
Kategorii:Alalidnan agjan lidnad
Kategorii:Pavlovon ümbrik